डुग्गर प्रदेश दा सांस्कृतक पैह्‌लू मेले ते ध्यारें दी दौलती कन्ने माला-माल ऐ। इसदा इतिहास प्राचीन ते म्हत्तवपूर्ण घटनाएं ने ब’ज्जे दा ऐ। डुग्गरवासियें दे समाजी जीवन च संस्कृति दा पक्ख इस चाल्ली व्यापे दा। ऐ जे इत्थें ब’रा भर मेले-उत्सवें दा सिलसला जारी रौंह्‌दा ऐ, जिन्दे चा असेंगी इस जाति दे आस्था-विशवासें, आदर्शे, ते मानताएं दी रंग-बरंगी तसवीर ल’बदी ऐ। डुग्गर च लग्गने आले प्रमुख मेलें दा सरबन्ध राही-बाही, करसानी जीवन, देवी-देवतें दी स्तुति-अराधना, पीरें-फकीरें दी मैह्‌मा श्हीदें दे अमर बलिदान ते घर-परिवार दे सुखसांद लेई मैह्‌ला-वर्ग आसेआ रक्खे जाने आले नत्ते-बर्तें कन्ने ऐ।